62022CJ0328
BREITHIÚNAS NA CÚIRTE (an Seachtú Dlísheomra)
30 Samhain 2023 (
*1
)
(Mainneachtain stáit ina chuid oibleagáidí a chomhlíonadh – Airteagal 258 CFAE – Treoir 91/271/CEE – Bailiú agus cóireáil fuíolluisce uirbigh – Airteagal 4(1) agus (3), Airteagail 5 agus 15 – Codanna B agus D d’Iarscríbhinn I – Cóireáil thánaisteach nó a comhionann de chóireáil a dhéanamh ar fhuíolluisce uirbeach ó cheirtleáin de mhéideanna áirithe – Cóireáil níos déine a dhéanamh ar sceitheadh sna limistéir íogaire – Faireachán a dhéanamh ar an sceitheadh ó ghléasra cóireála)
I gCás C‑328/22,
IMEACHTAÍ mar gheall ar mhainneachtain in oibleagáidí a chomhlíonadh faoi Airteagal 258 CFAE, a tionscnaíodh an 16 Bealtaine 2022,
an Coimisiún Eorpach, arna ionadú ag B. Rous Demiri agus E. Sanfrutos Cano, i gcáil Gníomhairí,
iarratasóir,
v
Poblacht na Slóivéine, arna hionadú ag A. Dežman Mušič, i gcáil Gníomhairí,
cosantóir,
tugann AN CHÚIRT (an Seachtú Dlísheomra),
agus í chomhdhéanta mar seo a leanas: F. Bitgen, Uachtarán Dlísheomra, J. Passer (Rapóirtéir) agus M. L. Arastey Sahún, Breithiúna,
Abhcóide Ginearálta: J. Kokott,
Cláraitheoir: M. Longar, Riarthóir,
ag féachaint don chuid i scríbhinn den nós imeachta agus i ndiaidh éisteacht an 5 Iúil 2023,
ag féachaint don chinneadh arna dhéanamh, i ndiaidh éisteacht leis an Abhcóide Ginearálta, rialú a thabhairt ar an gcás gan Tuairim,
an breithiúnas seo a leanas:
Breithiúnas
1
Lena iarratas, iarrann an Coimisiún Eorpach ar an gCúirt a dhearbhú, toisc nár ghlac sí na bearta ba ghá chun a áirithiú:
–
go ndéanfaí cóireáil tháinisteach nó a comhionann de chóireáil ar fhuíolluisce uirbeach a thagann isteach sna córais bhailithe fuíolluisce, sula ndéanfar é a sceitheadh, le haghaidh cheirtleáin Kočevje, Trbovlje, Tržič agus Liúibleána;
–
go ndéanfaí cóireáil níos déine ar fhuíolluisce uirbeach a thagann isteach sna córais bhailithe fuíolluisce, sula ndéanfar é a sceitheadh sna limistéir íogaire, le haghaidh cheirtleáin Kočevje, Trbovlje agus Tržič, agus
–
go ndéanfaí faireachán ar an sceitheadh ó ghléasra cóireála fuíolluisce uirbigh le haghaidh cheirtleáin Liúibleána agus Ptuj go hiomchuí,
gur mhainnigh Poblacht na Slóivéine sna hoibleagáidí a chomhlíonadh atá uirthi de réir Airteagail 4, 5 agus 15 agus Chodanna B agus D d’Iarscríbhinn I a ghabhann le Treoir 91/271/CEE ón gComhairle an 21 Bealtaine 1991 maidir le Cóireáil Fuíolluisce Uirbigh (IO 1991 L 135, lch. 40), arna leasú le Rialachán (CE) Uimh. 1137/2008 ó Pharlaimint na hEorpa agus ón gComhairle an 22 Deireadh Fómhair 2008 (IO 2008 L 311, lch. 1) (“Treoir 91/271”).
An dlí lena mbaineann
Treoir 91/271
2
De réir Airteagal 1 de Threoir 91/271:
“Baineann an Treoir seo le bailiú, cóireáil agus sceitheadh fuíolluisce uirbigh agus le cóireáil agus sceitheadh fuíolluisce ó earnálacha tionsclaíocha áirithe.
Is é cuspóir na Treorach an comhshaol a chosaint ó éifeachtaí díobhálacha an sceite fuíolluisce thuasluaite.”
3
Foráiltear don mhéid seo a leanas le hAirteagal 2 den Treoir sin:
“Chun críocha na Treorach seo, tá feidhm ag na sainmhínithe seo a leanas:
(1)
ciallaíonn “fuíolluisce uirbeach” fuíolluisce tí nó an meascán d’fhuíolluisce tí le fuíolluisce tionsclaíoch agus/nó le huisce báistí atá ag rith chun srutha
(2)
ciallaíonn “fuíolluisce tí” fuíolluisce ó lonnaíochtaí agus seirbhísí cónaitheacha a thagann den chuid is mó ón meitibileacht dhaonna agus ó ghníomhaíochtaí tí
(3)
ciallaíonn “fuíolluisce tionsclaíoch” an fuíolluisce a sceitear ó áitreabh a úsáidtear chun aon trádáil nó tionscal a sheoladh, seachas fuíolluisce tí agus uisce báistí atá ag rith chun srutha
(4)
ciallaíonn “ceirtleán” limistéar ina bhfuil na gníomhaíochtaí daonra agus/nó eacnamaíocha comhchruinnithe a ndóthain le haghaidh fuíolluisce uirbeach a bhailiú agus a sheoladh chuig gléasra cóireála fuíolluisce uirbigh nó chuig pointe sceite deiridh;
(5)
ciallaíonn “córas bailithe fuíolluisce” córas seolphíobán a bhailíonn agus a threoraíonn fuíolluisce uirbeach;
(6)
ciallaíonn “coibhéis daonra (CD)” an t‑ualach in‑bhithdhíghrádaithe orgánach ag a bhfuil éileamh cúig lá bithcheimiceach ocsaigine (BOD5) de 60 g ocsaigine in aghaidh an lae;
(7)
ciallaíonn “cóireáil phríomhúil” fuíolluisce uirbeach a chóireáil trí phróiseas fisiceach agus/nó ceimiceach lena mbaineann solaid atá ar fuaidreamh a shocrú, nó trí phróisis eile ina laghdaítear BOD5 an fhuíolluisce isteach 20 % ar a laghad roimh an sceitheadh agus ina laghdaítear iomlán na solad atá ar fuaidreamh san fhuíolluisce atá ag teacht isteach 50 % ar a laghad;
(8)
ciallaíonn “cóireáil tánaisteach” fuíolluisce uirbeach a chóireáil le próiseas a mbíonn cóireáil bhitheolaíoch le scinceáil thánaisteach i gceist leis nó le próiseas eile ina n‑urramaítear na ceanglais a leagtar síos i dTábla 1 d’Iarscríbhinn I;
[...]”
4
Foráiltear don mhéid seo a leanas le hAirteagal 3 den Treoir sin:
“1.   Áiritheoidh na Ballstáit go gcuirfear córais bhailithe fuíolluisce uirbigh ar fáil do gach ceirtleán:
–
faoin 31 Nollaig 2000 ar a dhéanaí dóibh siúd ar mó a gcoibhéis daonra (p.e.) ná 15000
agus
–
faoin 31 Nollaig 2005 dóibh siúd arb idir 2000 agus 15000 a gCD.
I gcás fuíolluisce uirbigh a sceitheann isteach in uiscí glactha a mheastar a bheith ina “limistéir íogaire” mar a shainmhínítear faoi Airteagal 5, áiritheoidh na Ballstáit go gcuirfear córais bhailiúcháin ar fáil ar a dhéanaí faoin 31 Nollaig 1998 do cheirtleáin ar mó iad ná 10000 p.e.
I gcás nach bhfuil bonn cirt le córas bailithe a bhunú toisc nach mbeadh aon tairbhe don chomhshaol i gceist leis nó toisc go mbeadh costas iomarcach i gceist leis, úsáidfear córais aonair nó córais iomchuí eile lena mbainfí amach an leibhéal céanna cosanta comhshaoil.
2.   Comhlíonfaidh na córais bhailithe ar a ndéantar cur síos i mír 1 ceanglais cuid A d’Iarscríbhinn I. [...]”
5
Tá Airteagal 4 den Treoir sin sna focail seo a leanas:
“1.   Áiritheoidh na Ballstáit go mbeidh fuíolluisce uirbeach a thagann isteach i gcórais bhailithe faoi réir cóireála tánaistí nó cóireála coibhéisí roimh an sceitheadh mar a leanas:
–
faoin 31 Nollaig 2000 ar a dhéanaí maidir le gach sceitheadh ó cheirtleáin atá níos mó ná 15000 p.e,
–
faoin 31 Nollaig 2005 ar a dhéanaí maidir le gach sceitheadh ó cheirtleáin atá níos mó ná 15000 p.e,
–
faoin 31 Nollaig 2005 ar a dhéanaí, i gcás sceitheadh chuig fionnuisce agus inbhir ó cheirtleáin idir 2000 agus 10000 p.e.
2.   Féadfar sceitheadh fuíolluisce uirbigh chuig uiscí atá suite i réigiúin ardsléibhe (níos mó ná 1500 m os cionn leibhéal na farraige) ina bhfuil sé deacair cóireáil éifeachtach bhitheolaíoch a chur i bhfeidhm de bharr teochtaí ísle a bheith faoi réir cóireála nach bhfuil chomh dian céanna leis an gcóireáil a leagtar síos i mír 1, ar choinníoll go léiríonn staidéir mhionsonraithe nach ndéanann sceitheadh den sórt sin dochar don chomhshaol
3.   Déanfaidh aon sceitheadh ó ionaid chóireála fuíolluisce uirbigh dá dtagraítear i mír 1 agus i mír 2 na ceanglais ábhartha i Roinn B d’Iarscríbhinn I a chomhlíonadh. [...]
4.   Déanfar an t‑ualach arna shloinneadh in CD a ríomh ar bhonn an mheánualaigh íosta sheachtainiúil a théann isteach sa ghléasra cóireála fuíolluisce uirbigh le linn na bliana, cé is moite de dhálaí neamhghnácha mar gheall ar bháisteach throm.”
6
Foráiltear don mhéid seo a leanas le hAirteagal 5 de Threoir 91/271:
“1.   Chun críocha mhír 2, sainaithneoidh na Ballstáit, faoin 31 Nollaig 1993, limistéir íogaire de réir na gcritéar a leagtar síos in Iarscríbhinn II.
2.   Áiritheoidh na Ballstáit go mbeidh fuíolluisce uirbeach a thagann isteach i gcórais bhailithe faoi réir cóireála níos déine ná an méid a thuairiscítear in Airteagal 4, faoin 31 Nollaig 1998 ar a dhéanaí, maidir le gach sceitheadh ó cheirtleáin ar mó iad ná 10000 p.e sula ndéanfar é a sceitheadh i limistéir íogaire.
3.   Déanfaidh aon sceitheadh ó ionaid cóireála fuíolluisce uirbigh ar a ndéantar cur síos i mír 2 na ceanglais ábhartha atá i gcuid B d’Iarscríbhinn I a shásamh. [...]
4.   De rogha air sin, ní gá go mbeadh feidhm ag na ceanglais maidir le gléasraí aonair a leagtar amach i míreanna 2 agus 3 thuas i limistéir íogaire inar féidir a léiriú go bhfuil íoschéatadán an laghdaithe ar an ualach iomlán a thagann isteach i ngach gléasra cóireála fuíolluisce uirbigh sa limistéar sin ar a laghad 75 % don fhosfar iomlán agus ar a laghad 75 % don nítrigin iomlán.
5.   Beidh aon sceitheadh ó ionaid chóireála fuíolluisce uirbigh atá suite sna dobharcheantair ábhartha i limistéir íogaire agus a rannchuidíonn le truailliú na limistéar sin faoi réir mhíreanna 2, 3 agus 4.
I gcásanna ina bhfuil na dobharcheantair thuas suite go hiomlán nó go páirteach i mBallstát eile, beidh feidhm ag Airteagal 9.
6.   Áiritheoidh na Ballstáit go ndéanfar athbhreithniú ar shainaithint na limistéar íogair ag eatraimh nach faide ná 4 bliana.
7.   Áiritheoidh na Ballstáit i gcás na limistéar atá sainaitheanta mar limistéir íogaire tar éis athbhreithniú a dhéanamh faoi mhír 6, go gcomhlíonfaidh siad na ceanglais thuasluaite laistigh de sheacht mbliana.
8.   Ní gá do Bhallstát limistéir íogaire a shainaithint chun críocha na Treorach seo má dhéanann sé an chóireáil arna bunú faoi mhíreanna 2, 3 agus 4 a chur chun feidhme ar fud a chríche ar fad.”
7
Foráiltear don mhéid seo a leanas in Airteagal 15 den Treoir sin:
“1.   Déanfaidh údaráis inniúla nó comhlachtaí iomchuí faireachán ar an méid seo a leanas:
–
sceitheadh ábhar ó ghléasraí cóireála fuíolluisce uirbigh chun a fhíorú go bhfuil na ceanglais de Chuid B d’Iarscríbhinn I á gcomhlíonadh i gcomhréir leis na nósanna imeachta um fhaireachán a dhéanamh a leagtar síos i gCuid D d’Iarscríbhinn I;
–
méid agus comhdhéanamh slodaí arna ndiúscairt chuig uiscí dromchla.
2.   Déanfaidh údaráis inniúla nó comhlachtaí iomchuí faireachán ar uiscí atá faoi réir sceitheadh ó ghléasraí cóireála fuíolluisce uirbigh agus faoi réir sceitheadh díreach mar a thuairiscítear in Airteagal 13 i gcás inar féidir a bheith ag dréim leis go ndéanfar dochar go suntasach don chomhshaol glactha.
[...]”
8
I measc a bhfuil in Iarscríbhinn I a ghabhann leis an Treoir sin, dar teideal “Ceanglais maidir le Fuíolluisce Uirbeach” atá Cuid A, lena socraítear na ceanglais maidir le córais bhailithe, Cuid B, ina bhfuil na ceanglais atá le comhlíonadh le sceitheadh ó ghléasra cóireála fuíolluisce uirbigh agus Cuid D lena leagtar amach na nósanna imeachta um fhaireachán a dhéanamh ar sceitheadh fuíolluisce, go háirithe.
[Aistriúchán neamhoifigiúil]
Imeachtaí réamhdhlíthíochta
9
I ndiaidh dó a dhearbhú, toisc nár áirithigh sí go bhfuil córais iomchuí bhailithe fuíolluisce i roinnt ceirtleáin, lena n‑áirítear ceirtleáin Tržič, Liúibleána, Kočevje, Trbovlje agus Ptuj, go raibh mainnithe ag Poblacht na Slóivéine sna hoibleagáidí a chomhlíonadh atá uirthi de réir Airteagail 3 go 5, 10 agus 15 agus Iarscríbhinn I a ghabhann le Treoir 91/271, chinn an Coimisiún litir fógra fhoirmiúil a sheoladh chuici an 16 Feabhra 2017, rud a d’fhreagair údaráis na Slóivéine trí litir an 15 Meitheamh 2017.
10
Bhí roinnt cruinnithe ag údaráis na Slóivéine agus foireann seirbhísí an Coimisiún le linn 2017, mar aon le cruinniú “pacáiste” an 23 Feabhra 2018. Sheol údaráis na Slóivéine tuarascálacha eatramhacha ar dhul chun cinn maidir leis na ceirtleáin lena mbaineann chuig an gCoimisiún an 29 Meán Fómhair 2017, an 27 Feabhra 2018 agus an 23 Iúil 2018.
11
Agus cinneadh déanta aige, i ndiaidh scrúdú a dhéanamh ar na freagraí atá sna tuarascálacha sin agus i bhfianaise na faisnéise go léir arna soláthar ag údaráis na Slóivéine, i leith gnéithe áirithe, d’ainneoin a hiarrachtaí, go raibh Poblacht na Slóivéine fós ag mainneachtain sna hoibleagáidí a chomhlíonadh atá uirthi de réir Threoir 91/271, sheol an Coimisiún tuairim réasúnaithe chuici trí litir an 8 Márta 2019, i gcomhréir le hAirteagal 258 CFAE.
12
Sa tuairim sin, ar an gcéad dul síos, dhearbhaigh sé go raibh mainnithe ag Poblacht na Slóivéine sna hoibleagáidí a chomhlíonadh atá uirthi de réir Airteagail 3 go 5, 10 agus 15 agus Chodanna A, B, agus D d’Iarscríbhinn I a ghabhann le Treoir 91/271 gan a áirithiú, go háirithe, go bhfuil córais iomchuí bhailithe fuíolluisce i roinnt ceirtleán, lena n‑áirítear ceirtleáin Tržič, Liúibleána, Kočevje, Trbovlje agus Ptuj, agus ar an dara dul síos, chuir sé de cheangal ar an mBallstát sin na bearta is gá a ghlacadh le déanamh de réir na tuairime sin laistigh de 2 mhí óna fháil, is é sin le rá, an 8 Bealtaine 2019 ar a dhéanaí.
13
D’fhreagair Poblacht na Slóivéine an tuairim réasúnaithe sin trí litir an 25 Aibreán 2019 agus trí phost eile ina diaidh dar dátaí an 2 Meán Fómhair agus an 30 Nollaig 2019, an 6 Márta 2020, an 12 Lúnasa 2020 agus an 15 Nollaig 2020.
14
Bíodh is go raibh cinneadh indéanta aige, i bhfianaise an fhreagra ó údaráis na Slóivéine ar an tuairim réasúnaithe agus ar an bhfaisnéis arna soláthar i ndiaidh an chruinnithe “pacáiste” a reáchtáladh i Liúibleána an 21 Eanáir 2020, go raibh ceanglais Airteagal 3 de Threoir 91/271 á gcomhlíonadh san am i láthair leis na ceirtleáin dá dtagraítear sa tuairim sin, chinn an Coimisiún mar sin féin, ar éag don tréimhse arna leagan síos sa tuairim réasúnaithe, nach raibh na hoibleagáidí atá uirthi de réir na Treorach sin á lánchomhlíonadh ag Poblacht na Slóivéine.
15
Dá bhrí sin, chinn an Coimisiún an chaingean seo a thionscnamh.
An chaingean
Inghlacthacht
Argóintí na bpáirtithe
16
Ó thaobh an ghearáin de lena n‑éilítear mainneachtain in oibleagáidí faoi Airteagal 4 de Threoir 91/271 a chomhlíonadh maidir le ceirtleáin Kočevje, Trbovlje agus Tržič de pháirt, agus an gearán lena n‑éilítear mainneachtain in oibleagáidí faoi Airteagal 15 den Treoir sin a chomhlíonadh maidir le ceirtleán Ptuj den pháirt eile, áitíonn Poblacht na Slóivéine nach raibh an deis aici a cuid argóintí de bhua an tuillteanais a chur chun cinn maidir leis na gearáin sin mar chuid de na himeachtaí réamhdhlíthíochta, dá dheasca go ndearnadh difear dá cearta cosanta.
17
Cuireann an Coimisiún i gcoinne na líomhaintí sin. Ní chuirfí aon athrú ar ábhar na díospóide toisc gurb ina malairt d’fhocail atá cuid oibríochtúil na tuairime réasúnaithe agus cinntí an iarratais tionscanta imeachtaí. Bhí sé i gceist go fóill ag an gCoimisiún go raibh Poblacht na Slóivéine ag mainneachtain sna hoibleagáidí atá uirthi faoin bhforáil sin a chomhlíonadh le haghaidh na gceirtleán agus na tréimhse céanna. Ní fhéadfadh sé, a luaithe a dhéanann Poblacht na Slóivéine de réir na hoibleagáide um bailiú dá dtagraítear in Airteagal 3, nach bhfuil gearán indéanta a thuilleadh ag an institiúid sin i gcoinne an Bhallstáit sin nach bhfuil na hoibleagáidí atá air de réir Airteagal 4 de 91/271 á gcomhlíonadh aige, toisc gur bhraith an institiúid sin ar phrionsabal an ordlathais ar dtús ar dá réir nach bhfuil an oibleagáid dá bhforáiltear in Airteagal 4 den Treoir sin á comhlíonadh a fortiori i gcás ina ndearbhaítear nach bhfuil na ceanglais á gcomhlíonadh a leagtar amach in Airteagal 3 de Threoir 91/271. Níor sáraíodh cearta cosanta Phoblacht na Slóivéine ach an oiread ó tugadh le fios don Bhallstát sin ó thús go raibh sé á agairt ag an gCoimisiún go rabhthas ag mainneachtain sna hoibleagáidí faoi Airteagal 4 a chomhlíonadh le haghaidh na gceirtleán lena mbaineann.
18
A dhála sin, mar chuid de na himeachtaí réamhdhlíthíochta, tharraing an Coimisiún aird an Bhallstáit sin, go háirithe, ar mhainneachtain in oibleagáidí a chomhlíonadh maidir le ceirtleán Ptuj as gan déanamh de réir cheanglais Airteagail 3, 4 agus 15 agus Chodanna B agus D d’Iarscríbhinn I a ghabhann le Treoir 91/271.
Measúnú na Cúirte
19
Is é a thagann ó chásdlí socair na Cúirte go bhfuil sé de chuspóir ag na himeachtaí réamhdhlíthíochta deis a thabhairt don Bhallstát lena mbaineann a oibleagáidí faoi dhlí an Aontais a chomhlíonadh ar an gcéad dul síos agus a chuid argóintí is cosaint a chur chun cinn i gceart i gcoinne na ngearán arna ndéanamh ag an gCoimisiúin ar an dara dul síos. Féachtar leis mar ráthaíocht bhunriachtanach faoi CFAE go seolfaí an nós imeachta sin mar is ceart, ní amháin chun cearta an Bhallstáit lena mbaineann a chosaint, ach chun a áirithiú gurb é atá i gceist le haon imeachtaí dlíthíochta ná díospóid arna leagan amach go soiléir chomh maith (breithiúnas an 2 Aibreán 2020, an Coimisiún v an Pholainn, an Ungáir agus Poblacht na Seice (Sásra sealadach chun iarratasóirí ar chosaint idirnáisiúnta a athlonnú), C‑715/17, C‑718/17 agus C‑719/17, EU:C:2020:257, mír 91 agus an cásdlí dá dtagraítear).
20
Tugtar le tuiscint uaidh sin, go háirithe, go gcuirtear teorainn trí imeachtaí réamhdhlíthíochta dá bhforáiltear leis an bhforáil sin le hábhar caingne a bheartaítear de réir Airteagal 258 CFAE. I ndáil leis sin, caithfidh gurb ionann na forais agus na hargóintí is bun leis an gcaingean agus leis an tuairim réasúnaithe (breithiúnas an 18 Samhain 2010, an Coimisiún v an Phortaingéil, C‑458/08, EU:C:2010:692, mír 43 agus an cásdlí dá dtagraítear).
21
Ní théitear chomh fada leis an gceanglas sin agus a fhorchur, áfach, i ngach uile chás, nach mór an ráiteas agóidí sa chuid oibríochtúil den tuairim réasúnaithe agus cinntí an iarratais a bheith ar aon fhocal amháin, ar choinníoll nach gcuirtear síneadh nó athrú ar ábhar na díospóide, mar a shainítear é sa tuairim réasúnaithe (breithiúnas an 18 Samhain 2010, an Coimisiún v an Phortaingéil, C‑458/08, EU:C:2010:692, mír 44 agus an cásdlí dá dtagraítear).
22
Sa chás seo, maíonn an Coimisiún, mar chuid den chaingean seo, gur mhainnigh Poblacht na Slóivéine sna hoibleagáidí faoi fhorálacha Threoir 91/271 a chomhlíonadh, rud dar tagraíodh, i ndáil leis na ceirtleáin lena mbaineann, sa litir fógra fhoirmiúil agus sa tuairim réasúnaithe cheana féin.
23
Ní mór a dhearbhú, áfach, le linn na n‑imeachtaí réamhdhlíthíochta, nár thug an Coimisiún le fios go rabhthas ag mainneachtain sna hoibleagáidí faoi Airteagal 4 de Threoir 91/271 a chomhlíonadh, mar a líomhnaítear, le haghaidh cheirtleáin Kočevje, Trbovlje agus Tržič agus go rabhthas ag mainneachtain sna hoibleagáidí faoi Airteagal 3 den Treoir sin a chomhlíonadh mar a líomhnaítear agus níor thagair sé, sa chomhthéacs sin, ach do chásdlí na Cúirte ar dá réir, i gcás ina ndearbhaítear nach bhfuil ag na ceirtleáin lena mbaineann na córais chun an sceitheadh go léir ó na ceirtleáin sin a bhailiú, nach gcomhlíontar an oibleagáid um chóireáil thánaisteach nó a comhionann de chóireáil a dhéanamh ar an sceitheadh go léir a fortiori (féach, chuige sin, breithiúnas an 25 Deireadh Fómhair 2007, an Coimisiún v an GhréigC‑440/06, EU:C:2007:642, mír 25 agus an cásdlí dá dtagraítear).
24
Ní ach i gcomhthéacs a iarratais gur líomhain an Coimisiún go sonrach, den chéad uair, go raibh Poblacht na Slóivéine ag mainneachtain in Airteagal 4 de Threoir 91/271 a chomhlíonadh, mar a líomhnaítear, ar dá réir gur léir ó chomparáid idir na sonraí lena mbaineann, ar sonraí iad ar sholáthair údaráis na Slóivéine maidir le méid iomlán na gceirtleán lena mbaineann ar thaobh amháin agus an t‑uasmhéid a ndearnadh cóireáil air ar an taobh eile, nach ndearnadh cóireáil thánaisteach nó a comhionann de chóireáil ar sceitheadh iomlán na gceirtleán sin.
25
Is deimhin, a mhéid, mar chuid d’imeachtaí réamhdhlíthíochta, a mheas an Coimisiún, i ndáil leis na ceirtleáin lena mbaineann, gur mhainnigh Poblacht na Slóivéine sna hoibleagáidí atá uirthi ó Airteagal 3 de Threoir 91/271 a chomhlíonadh, dlíodh dó, ag an gcéim seo den nós imeachta agus i gcomhréir leis an gcásdlí dá dtagraítear i mír 23 den bhreithiúnas seo, a áitiú go rabhthas ag mainneachtain sna hoibleagáidí faoi Airteagal 4 den Treoir sin a chomhlíonadh dá bhrí sin.
26
Is fíor chomh maith nach gá go dtugtar le tuiscint ó cheanglais Airteagal 3 de Threoir 91/271 a bheith á gcomhlíonadh ag Ballstát, ar Airteagal é a bhaineann le córais bhailithe fuíolluisce uirbigh a chur le ceirtleáin gurb amhlaidh an cás maidir leis na ceanglais a thagann ó Airteagal 4 den Treoir sin. Go deimhin, de réir an Airteagail sin, ós gá na ceanglais ábhartha de Chuid B d’Iarscríbhinn I a ghabhann leis an Treoir sin a chomhlíonadh leis an sceitheadh, ní mór cóireáil thánaisteach nó a comhionann de chóireáil a dhéanamh ar fhuíolluisce uirbeach a thagann isteach i gcórais bhailithe, sula ndéanfar é a sceitheadh. Thairis sin, rialaigh an Chúirt cheana féin, ar an gcéad dul síos, nach gcomhlíontar ceanglais Airteagal 4(1) de Threoir 91/271 maidir le ceirtleáin a bhfuil locht fo-acmhainneachta orthu i dtaobh saoráidí chun cóireáil thánaisteach nó a comhionann de chóireáil a dhéanamh ar fhuíolluisce uirbeach agus, ar an dara dul síos, nach bhféadfaí a mheas go bhfuil cóireáil an fhuíolluisce trí shaoráidí atá fo-acmhainneach i gcomhréir le hAirteagal 4(3) de Threoir 91/271 sin ós rud é nach gcomhlíontar na ceanglais de Chuid B d’Iarscríbhinn I a ghabhann leis an Treoir sin gan cóireáil a dhéanamh ar sceitheadh (féach, chuige sin, breithiúnas an 28 Márta 2019, an Coimisiún v Éire (Córais bhailithe agus cóireála fuíolluisce), C‑427/17, EU:C:2019:269, míreanna 152 agus 154).
27
Bíodh sin mar atá, áfach, mar chuid d’imeachtaí réamhdhlíthíochta, níorbh fhéidir le Poblacht na Slóivéine a cuid argóintí is cosaint a chur chun cinn i gcoinne na n‑argóintí de chuid an Choimisiúin dá dtagraítear i mír 24 den bhreithiúnas seo i gceart, rud a rinne an institiúid sin ar dtús san iarratas tionscanta imeachtaí agus lena bhfuil bunús dlí agus fíorasach ar mór idir é agus an bunús dlí agus fíorasach arna chur chun cinn ag an institiúid sin mar chuid den nós imeachta réamhdhlíthíochta, mar a thugtar chun cuimhne i mír 23 den bhreithiúnas seo.
28
Ina theannta sin, murab ionann agus a bhfuil á áitiú ag an gCoimisiún ina fhreagra, ba leor, chun urraim a thabhairt do chearta cosanta Phoblacht na Slóivéine, tuairim réasúnaithe sa bhreis a sheoladh chuig an mBallstát sin, gan gá le himeachtaí nua um shárú a aththionscnamh.
29
Ó thaobh na mainneachtana sna hoibleagáidí faoi Airteagal 15 de Treoir 91/271 a chomhlíonadh maidir le ceirtleán Ptuj de, mar a líomhnaítear, is fíor nach raibh aon argóint shonrach ina leith sin sa tuairim réasúnaithe arna seoladh chuig Poblacht na Slóivéine.
30
Sna himthosca sin, ní mór diúltú do chinntí an Choimisiúin toisc iad a bheith do-ghlactha, ar cinntí iad lena bhféachtar le tabhairt le fios gur mhainnigh Poblacht na Slóivéine i gcomhlíonadh na n‑oibleagáidí faoi Airteagal 4 de Threoir 91/271, maidir le ceirtleáin Kočevje, Trbovlje agus Tržič agus faoi Airteagal 15 den Treoir sin, maidir le ceirtleán Ptuj.
31
Ag an deireadh ar fad, a mhéid, ina iarratas, nach n-áitíonn an Coimisiún, maidir le ceirtleáin Kočevje, Trbovlje agus Tržič, go mainnítear sna hoibleagáidí faoi fhorálacha d’Airteagal 5 de Threoir 91/271 a chomhlíonadh toisc go mainnítear sna hoibleagáidí faoi Airteagal 4 den Treoir sin a chomhlíonadh, ní mór diúltú do chinntí an Choimisiúin toisc iad a bheith do-ghlactha, ar cinntí iad lena bhféachtar le tabhairt le fios gur mainníodh sna hoibleagáidí faoin bhforáil sin a chomhlíonadh.
32
Is féidir a rá chomh maith, ar mhaithe na foirfeachta, maidir le ceirtleán Ptuj, gur admhaigh an Coimisiún ach go háirithe, le linn na héisteachta, gur léiríodh san fhaisnéis arna soláthar ag Poblacht na Slóivéine a bhí ceangailte lena freagra, maidir leis na blianta i gceist, go raibh ceanglais Airteagal 15 de Threoir 91/271 á gcomhlíonadh sa cheirtleán sin.
Substaint an cháis
Argóintí na bpáirtithe
33
Áitíonn an Coimisiún, maidir le ceirtleán Liúibleána, nach ndearna Poblacht na Slóivéine de réir na gceanglas ó Airteagail 4 agus 15 de Threoir 91/271.
34
Tugann sé faoi deara gur thug Poblacht na Slóivéine le fios, ina freagra an 25 Aibreán 2019 ar an tuairim réasúnaithe, go gcuirfí athruithe ar na córais cóireála fuíolluisce le háirithiú go bhfuil cúrsaí cheirtleán Liúibleána i gcomhréir le hAirteagal 4 de Threoir 91/271 agus gur shoiléirigh sí gurbh ag dhá cheann de ghléasra cóireála a rinneadh cóireáil ar fhuíolluisce uirbeach an cheirtleáin sin ag an dáta sin agus nach raibh ceanglais Airteagal 4 á gcomhlíonadh le ceann acu, eadhon gléasra cóireála Brod arb é is lú acu. I ndáil leis sin, níor chuir an Ballstát sin an sárú ar cheanglais Airteagal 4 faoi chonspóid mar gheall ar easpa bonneagair a bheith ann. Mar mhalairt air sin, dhearbhaigh sé gur tugadh réiteach ar neamhchomhlíonadh na forála sin le gléasra cóireála Brod agus Rakova Jelša a dhruidim agus leis an gcuid eile den ualach a leagan ar ghléasra cóireála Zalog mar chuid de thogra “Fuíolluisce in uiscigh mhá Liúibleána a dhiúscairt agus cóireáil a dhéanamh air”, rud a comhaoiníodh leis an gCiste Comhtháthaithe. Sa fhreagra céanna, thug Poblacht na Slóivéine le fios, i dtaobh cheirtleán Liúibleána agus gléasra cóireála Brod, go raibh críoch le cur le céim thógála an togra sin i mí na Nollaig 2020 agus go raibh tús le cur leis an gcéim oibríochta le linn na bliana dár gcionn. Mar sin féin, ina litir an 6 Márta 2020, shoiléirigh an Ballstát sin nach gcuirfí críoch leis an togra sin go dtí deireadh 2023.
35
Níor comhlíonadh ceanglais Airteagal 15 de Threoir 91/271 ach an oiread ós léir ón bhfaisnéis arna soláthar ag Poblacht na Slóivéine, maidir le gléasra cóireála Brod, ina ndéantar cóireáil ar fhuíolluisce uirbeach cheirtleán Liúibleána, go raibh 4 shampla (as 12 cheann san iomlán) ar luachanna tiúchana BOD5 agus/nó luachanna an éilimh cheimicigh ar ocsaigin níos mó ná na luachanna arna leagan síos i dTábla 1 atá i gCuid D d’Iarscríbhinn I a ghabhann le Treoir 91/271. I dtrí shampla, ba mhó luachanna tiúchana BOD5 ná 100 % agus, i sampla amháin, ba mhó luach tiúchana an éilimh cheimicigh ar ocsaigin ná 100 %. Ba mhó an méid samplaí neamhchomhlíontacha ná na teorainneacha arna leagan síos leis an Treoir sin chomh maith.
36
Dar le Poblacht na Slóivéine, tá an dá ghearán de chuid an Choimisiúin gan bhunús.
37
Ina freagraí ar an bhfógra foirmiúil agus ar an tuairim réasúnaithe, chloígh Poblacht na Slóivéine le dearbhú an Choimisiúin ar dá réir a bhfuil Airteagal 4 de Threoir 91/271 á shárú i gcás inar mó na luachanna ón ngléasra cóireála ná na tairseacha arna leagan síos leis an Treoir sin. Dála an scéil, ba chúis sin leis gur admhaigh Poblacht na Slóivéine gur sáraíodh Airteagal 4 de Threoir 91/271 le linn an imeachta réamhdhlíthíochta. Ba léir, áfach, ó chásdlí na Cúirte go ndéantar de réir na hoibleagáide faoi Airteagal 4 de Threoir 91/271 i gcás inar féidir leis an mBallstát sampla a léiriú lena gcomhlíontar na ceanglais de Chuid B d’Iarscríbhinn I a ghabhann leis an Treoir sin. Mar sin féin, maidir le gléasra cóireála fhuíolluisce uirbeach Brod, ina raibh teicneolaíocht thánaisteach cóireála uisce, ba léir ó thorthaí na monatóireachta a rinneadh ar an uisce a ndearnadh cóireáil air sa ghléasra sin, a sholáthair Poblacht na Slóivéine ina freagra ar an bhfógra foirmiúil agus ar an tuairim réasúnaithe, go raibh na samplaí arna mbailiú sa chomhthéacs sin i gcomhréir leis na ceanglais de Chuid B d’Iarscríbhinn I a ghabhann le Treoir 91/271 arís is arís eile. Mar sin, léirigh Poblacht na Slóivéine sé shampla chomhlíontacha maidir le 2016 agus ocht sampla maidir le 2018.
38
Ó thaobh ghléasra cóireála fhuíolluisce uirbeach Brod de, atá i gceist i mír 34 den bhreithiúnas sin, áitíonn Poblacht na Slóivéine nach maith an tráth lena nuachóiriú nó nach bhfuil údar eacnamaíochta leis toisc go ndruidfear é agus togra “Fuíolluisce in uiscigh mhá Liúibleána a dhiúscairt agus cóireáil a dhéanamh air” á chur chun feidhme, rud arna mhaoiniú le hacmhainní an Chiste Comhtháthaithe. Mar sin, chuirfí ualach ghléasra cóireála Brod ar an gcóras poiblí bailithe atá ceangailte le gléasra cóireála fhuíolluisce uirbeach Zalog.
39
Cuireann Poblacht na Slóivéine i dtreis sa chomhthéacs sin nárbh ón gcuid de cheirtleán Liúibleána atá ceangailte le gléasra cóireála Brod a tháinig an t‑uisce neamh-chóireáilte ar sceitheadh sa timpeallacht nach ndearnadh faireachán air. Léiríodh leis na bearta arna ndéanamh ag gléasra cóireála Brod go ndéantar cóireáil ar an gcuid is mó den uisce uirbigh agus nach raibh ach ceithre shampla in 2018 agus dhá cheann in 2016 neamhchomhlíontach.
40
Is ar na cúiseanna sin gur dhobhainte amach i ndáil leis an gcuid de cheirtleán Liúibleána atá ceangailte le gléasra cóireála Brod a bheadh an oibleagáid ar Phoblacht na Slóivéine a áirithiú go bhfuil na caighdeáin cháilíochta d’Airteagal 15 de Threoir 91/271 agus de Chuid D d’Iarscríbhinn I a ghabhann léi á gcomhlíonadh leis an sceitheadh. Dá ainneoin sin, go dtí gur cuireadh an togra dá dtagraítear i mír 38 den bhreithiúnas seo chun feidhme, d’áirithigh Poblacht na Slóivéine go ndéantaí cóireáil ar an bhfuíolluisce uirbeach ó chuid de cheirtleán Liúibleána i ngléasra cóireála Brod, áit ar minic a rinne na húdaráis iniúchta athbhreithniú uirthi agus 12 bheart á dhéanamh in aghaidh na bliana ina leith sin. Ba i gcomhthéacs na seiceálacha rialta sin gur bailíodh na torthaí a bhí comhlíontach maidir le 2016 agus 2018, ar torthaí iad dá dtagraítear i mír 39 den bhreithiúnas seo.
Measúnú na Cúirte
– Barúlacha tosaigh
41
Ní mór a thabhairt chun cuimhne, i gcomhthéacs imeachtaí mar gheall ar mhainneachtain in oibleagáid a chomhlíonadh faoi Airteagal 258 CFAE, bíodh is gur faoin gCoimisiún a chruthú gur mainníodh sna hoibleagáidí a chomhlíonadh, mar a líomhnaítear, le gach rud a sholáthar don Chúirt atá riachtanach le fíorú aici gur mainníodh sna hoibleagáidí a chomhlíonadh, gan cead a bheith aici brath ar aon toimhde ar bith, nach mór a chur san áireamh, i ndáil le fíorú go bhfuil na forálacha náisiúnta maidir le Treoir a chur chun feidhme le héifeacht á gcur i bhfeidhm go ceart i gcleachtas, go bhfuil an Coimisiún i ngeall den chuid is mó ar an méid arna sholáthar ag aon ghearánach agus ag an mBallstát lena mbaineann ós rud é nach bhfuil cumhachtaí iniúchta ag an gCoimisiún chuige sin (breithiúnas an 2 Nollaig 2010, an Coimisiún v an Phortaingéil, C‑526/09, EU:C:2010:734, mír 21 agus an cásdlí dá dtagraítear).
42
Tugtar le tuiscint uaidh sin, i gcás inar sholáthair an Coimisiún a dhóthain le taispeáint nach bhfuil na forálacha náisiúnta lena dtrasuítear Treoir á gcur i bhfeidhm go ceart i gcleachtas i gcríoch an Bhallstáit is cosantóir, is faoin mBallstát sin atá sé an méid arna chur i láthair agus na hiarmhairtí air a chur faoi chonspóid go substainteach mionsonraithe (breithiúnas an 2 Nollaig 2010, an Coimisiún v an Phortaingéil, C‑526/09, EU:C:2010:734, mír 22 agus an cásdlí dá dtagraítear).
43
Ní mór a thabhairt chun cuimhne chomh maith nach mór measúnú a dhéanamh ar mainníodh nó nár mainníodh sna hoibleagáidí a chomhlíonadh de réir faoi mar atá cúrsaí sa Ballstáit ar éag don tréimhse arna leagan síos sa tuairim réasúnaithe agus nach bhfuil na hathruithe ar an scéal ina dhiaidh sin inchurtha san áireamh ag an gCúirt (breithiúnas an 28 Eanáir 2016, an Coimisiún v an Phortaingéil, C‑398/14, EU:C:2016:61, mír 49 agus an cásdlí dá dtagraítear).
44
Sa chás seo, leagadh amach, leis an tuairim réasúnaithe dar dáta an 8 Márta 2019, tréimhse dhá mhí ó fháil na tuairime sin le déanamh de réir na n‑oibleagáidí atá de thoradh, go háirithe, ar Airteagail 4 agus 15 de Threoir 91/271. Chuaigh an tréimhse arna tabhairt le déanamh dá réir in éag an 8 Bealtaine 2019 mar sin.
– An gearán lena n‑éilítear mainneachtain sna hoibleagáidí in Airteagal 4 de Threoir 91/271 a chomhlíonadh
45
Foráiltear dó le hAirteagal 4(1) de Threoir 91/271 nach mór cóireáil thánaisteach nó a comhionann de chóireáil a dhéanamh ar an bhfuíolluisce uirbeach go léir a thagann isteach sna córais bhailithe sula ndéanfar é a sceitheadh.
46
De réir Airteagal 4(3) den Treoir sin, tá an chóireáil thánaisteach sin nó a comhionann de chóireáil le déanamh i ngléasra cóireála ina bhfuil an sceitheadh i gcomhréir leis na ceanglais de Chuid B d’Iarscríbhinn I a ghabhann le Treoir 91/271.
47
Go háirithe, is léir ó Chuid B(4) d’Iarscríbhinn I a ghabhann leis an Treoir sin nach mór an sceitheadh ón ngléasra cóireála fuíolluisce uirbigh a bheith i gcomhréir leis na ceanglais atá i dTábla 1 di.
48
I gcomhréir le hIarscríbhinn XIII a ghabhann leis an Ionstraim i dtaobh choinníollacha aontachais Phoblacht na Seice, Phoblacht na hEastóine, Phoblacht na Cipire, Phoblacht na Laitvia, Phoblacht na Liotuáine, Phoblacht na hUngáire, Phoblacht Mhálta, Phoblacht na Polainne, Phoblacht na Slóivéine agus Phoblacht na Slóvaice agus oiriúnuithe na gConarthaí ar a bhfuil an tAontas Eorpach fothaithe (IO 2003 L 236, lch. 33), bhí na ceanglais sin, maidir leis na ceirtleáin atá níos mó ná 15000 CD, ar Phoblacht na Slóivéine ón 1 Eanáir 2011 ar aghaidh.
49
I ndáil leis sin, is léir o chásdlí na Cúirte, i gcás ina gcruthaítear nach bhfuiltear ag déanamh dé réir na rialacha maidir le DBO/leis an éileamh ceimiceach ar ocsaigin a leagtar amach i gCuid B d’Iarscríbhinn I a ghabhann le Treoir 91/271 agus i dTábla 1 den Iarscríbhinn sin, ní mór a mheas nach bhfuil cóireáil iomchuí á déanamh ar fhuíolluisce an cheirtleáin lena mbaineann sula ndéantar é a sceitheadh, rud a fhágann go bhfuil sé le meas go bhfuil bunús, maidir lena leithéid de cheirtleán, le gearán lena n‑éilítear nach bhfuiltear ag déanamh de réir Airteagal 4(3) de Threoir 91/271, arna léamh i gcomhar le Cuid B d’Iarscríbhinn I a ghabhann leis an Treoir sin agus Tábla 1 den Treoir sin (féach, chuige sin, breithiúnas an 28 Márta 2019, an Coimisiún v Éire (Córais bhailithe agus cóireála fuíolluisce), C‑427/17, EU:C:2019:269, míreanna 155 agus 157).
50
Thairis sin, rialaigh an Chúirt cheana féin nach mbíonn ceanglais Airteagal 4(1) de Threoir 91/271 á gcomhlíonadh maidir leis na ceirtleáin a bhfuil locht fo-acmhainneachta orthu i dtaobh saoráidí chun cóireáil thánaisteach nó a comhionann de chóireáil a dhéanamh ar fhuíolluisce uirbeach. Go deimhin, ós rud é nach ndéantar de réir na gceanglas de Chuid B d’Iarscríbhinn I a ghabhann le Treoir 91/271 leis an sceitheadh uisce nach ndéantar aon chóireáil air, ní fhéadfaí a mheas go bhfuiltear ag déanamh de réir Airteagal 4(3) den Treoir sin le cóireáil a dhéanamh ar fhuíolluisce uirbeach le saoráidí atá fo‑acmhainneach (féach, chuige sin, breithiúnas an 28 Márta 2019, an Coimisiún v Éire (Córais bhailithe agus cóireála fuíolluisce), C‑427/17, EU:C:2019:269, míreanna 152 agus 154).
51
Ina freagra ar an tuairim réasúnaithe, níor chuir Poblacht na Slóivéine ráiteas an Choimisiúin faoi chonspóid ar dá réir nár comhlíonadh ceanglais Airteagal 4 de Threoir 91/271 i ngléasra cóireála Brod, ós minic ar cinneadh nach raibh luachanna tiúchana BOD5 comhlíontach. Go háirithe, d’admhaigh sí gur léiríodh le torthaí na monatóireachta, dá dtagraítear i mír 37 den bhreithiúnas seo, nár “ráthaíodh go raibh cothaithigh á mbaint ón bhfuíolluisce le héifeacht (cóireáil threasach)” I ngléasra cóireála Brod.
52
A dhála sin, ina chosaint ar an ráiteas ón gCoimisiún atá san iarratas ar dá réir nár chuir Poblacht na Slóivéine faoi chonspóid gur mainníodh i gceanglais Airteagal 4 de Threoir 91/271 a chomhlíonadh mar gheall ar easpa bonneagair a bheith ann, admhaíonn an Ballstát sin go raibh “deacrachtaí ag baint le ceirtleán Liúibleána”, ag cur leis go dtabharfar réiteach air agus an togra “Fuíolluisce in uiscigh mhá Liúibleána a dhiúscairt agus cóireáil a dhéanamh air” á chur chun feidhme.
53
Sna himthosca sin, ní mór a mheas gur cruthaíodh gur mainníodh sna hoibleagáidí in Airteagal 4 de Threoir 91/271 a chomhlíonadh maidir le ceirtleán Liúibleána.
54
Ní fhéadfaí cur i gcoinne an dearbhaithe sin toisc, mar a chuireann Poblacht na Slóivéine chun tosaigh ina cosaint, gur léiríodh le torthaí na monatóireachta, a bhain le fuíolluisce ghléasra cóireála Brod agus a ndearna an Ballstát sin tagairt dó ina fhreagra ar an bhfógra foirmiúil agus ar an tuairim réasúnaithe, “go raibh na samplaí arna mbailiú sa chomhthéacs sin i gcomhréir leis na ceanglais de Chuid B d’Iarscríbhinn I a ghabhann le Treoir [91/271] arís is arís eile”.
55
Is deimhin gur rialaigh an Chúirt, chomh fada agus a bhfuil Ballstát in ann sampla a léiriú lena gcomhlíontar na ceanglais dá dtagraítear i gCuid B d’Iarscríbhinn I a ghabhann le Treoir 91/271, nach mór a mheas go bhfuil na hoibleagáidí ó Airteagal 4 den Treoir sin á gcomhlíonadh (breithiúnas an 2 Meán Fómhair 2021, an Coimisiún v an tSualainn (Gléasra Cóireála), C‑22/20, EU:C:2021:669, mír 49 agus an cásdlí dá dtagraítear).
56
Ós rud é go mbaineann an cásdlí sin, áfach, le cásanna nár chuir an Coimisiún faoi chonspóid, go rabhthas ar leor-acmhainn sa Bhallstát lena mbaineann chun cóireáil a dhéanamh ar fhuíolluisce uirbeach, dhiúltaigh an Chúirt d’argóint na hinstitiúide sin ar dá réir, le léiriú go bhfuil cúrsaí i gcomhréir le ceanglais Airteagal 4 de Threoir 91/271, a dhlífí ar an mBallstát sin go fóill samplaí a sholáthar a rinneadh le linn tréimhse 12 mhí (Féach, go háirithe, chuige sin, breithiúnas an 10 Márta 2016, an Coimisiún v an SpáinnC‑38/15, EU:C:2016:156, míreanna 24 agus 35 go 39).
57
Sa chás seo, mar is léir ó mhír 52 den bhreithiúnas seo, admhaíonn Poblacht na Slóivéine go bhfuil easpa acmhainní cóireála fuíolluisce uirbigh i gceirtleán Liúibleána faoi láthair.
58
Ní mór a chur leis sin gur rialaigh an Chúirt chomh maith nach bhféadfaí a mheas go bhfuil na saoráidí i gcomhréir leis an gcoincheap “an t‑eolas is airde, gan costais sa bhreis a bheith mar thoradh air” de réir bhrí Chuid A d’Iarscríbhinn I a ghabhann le Treoir 91/271 ós rud é, ar an gcéad dul síos, gur thug an Ballstát lena mbaineann faoi chlár mór oibreacha uasghrádaithe, lena léirítear gurb ann do réitigh teicneolaíochta chun fadhb diúscartha fuíolluisce sa bhreis a fhuascailt agus nach mbíonn siad á gcur i bhfeidhm agus, ar an dara dul síos, gur chinn an Ballstát sin a leithéid d’oibreacha a mhaoiniú, rud a fhágann nach bhféadfaí a mheas gur costais sa bhreis atá sna costais a bhaineann leis (breithiúnas an 28 Márta 2019, an Coimisiún v Éire (Córais bhailithe agus cóireála fuíolluisce), C‑427/17, EU:C:2019:269, mír 120 agus an cásdlí dá dtagraítear).
59
Tugtar le tuiscint uaidh sin nach bhfuil an coincheap “an t‑eolas is airde, gan costais sa bhreis a bheith mar thoradh air” inagartha i gceart sa chás seo ag Poblacht na Slóivéine ós rud é, ar an gcéad dul síos, gur thug an Ballstát sin, mar chuid den togra “Fuíolluisce in uiscigh mhá Liúibleána a dhiúscairt agus cóireáil a dhéanamh air”, faoin mbonneagar cóireála fuíolluisce uirbigh a nuachóiriú, ach níorbh amhlaidh an cás ar dháta éaga na tréimhse dá dtagraítear sa tuairim réasúnaithe agus, ar an dara dul síos, nár fhéach an Ballstát sin le léiriú gurbh fhéidir gur dhíréireach na costais a bhaineann le déanamh go bhfuil na saoráidí cóireála fuíolluisce uirbigh an cheirtleáin sin comhlíontach, a mhéid a dhearbhaíonn sé go maoineofar é sin “trína acmhainní féin agus trí acmhainní de chuid na hEorpa” (féach, de réir analaí, breithiúnas an 28 Márta 2019, an Coimisiún v Éire (Córais bhailithe agus cóireála fuíolluisce), C‑427/17, EU:C:2019:269, mír 177).
60
Uime sin, ní mór a mheas, ar dháta éaga na tréimhse arna socrú faoi réir na tuairime réasúnaithe, nach ndearnadh cóireáil thánaisteach nó a comhionann de chóireáil ar an bhfuíolluisce uirbeach go léir a thagann isteach i gcórais bhailithe cheirtleán Liúibleána agus nár comhlíonadh na ceanglais arna leagan amach le hAirteagal 4 de Threoir 91/271, arna léamh i gcomhar le Cuid B d’Iarscríbhinn I a ghabhann leis an Treoir sin, mar sin.
– An gearán lena n‑éilítear mainneachtain sna hoibleagáidí faoi Airteagal 15 de Threoir 91/271 a chomhlíonadh
61
I gcomhréir leis an gcéad fhleasc d’Airteagal 15(1) de Threoir 91/271, déanfaidh údaráis inniúla nó comhlachtaí iomchuí faireachán ar sceitheadh ábhar ó ghléasra cóireála fuíolluisce uirbigh chun a fhíorú go bhfuil na ceanglais de Chuid B d’Iarscríbhinn I a ghabhann leis an Treoir sin á gcomhlíonadh i gcomhréir leis na nósanna imeachta um fhaireachán arna leagan síos i gCuid D d’Iarscríbhinn I a ghabhann léi.
62
Go háirithe, is léir ó Chuid D(4) d’Iarscríbhinn I a ghabhann le Treoir 91/271 go meastar go bhfuil na luachanna arna leagan síos le haghaidh na bparaiméadar éagsúil á gcomhlíonadh leis an bhfuíolluisce i gcás, le haghaidh gach paraiméadar arna chur san áireamh as féin, go léirítear leis na samplaí arna mbailiú go bhfuil na luachanna comhfhreagracha á gcomhlíonadh, de réir, go háirithe, na bhforálacha seo a leanas: ar dtús, le haghaidh na bparaiméadar atá in Airteagal 2(7) den Treoir sin agus i dTábla 1 den Iarscríbhinn sin, nach mó an méid samplaí a d’fhéadfadh sé nach bhfuil na luachanna tiúchana á gcomhlíonadh leo agus/nó an chuid de arna laghdú a thugtar le fios ann ná an t‑uasmhéid arna shonrú i dTábla 3 den Iarscríbhinn sin, eadhon 2 cheann as 12 shampla arna mbailiú san iomlán. Anuas ar sin, le haghaidh na bparaiméadar atá i dTábla 1 den Iarscríbhinn a thugtar mar luachanna tiúchana iad, nach mó an t‑uasmhéid samplaí arna mbailiú faoi ghnáthdhálaí oibriúcháin ná 100 % a chlaontar ó na luachanna paraiméadracha.
63
Ní dhéanann Poblacht na Slóivéine ach a thabhairt le fios nach bhfuil na ceanglais sin á gcomhlíonadh ach le 2 cheann as 12 shampla arna mbailiú i ngléasra cóireála Brod le linn 2016 agus, le 4 cheann le linn 2018, gan cur i gcoinne na ráitis de chuid an Choimisiúin, ar dá réir a raibh 4 shampla (as 12 cheann san iomlán) ar luachanna tiúchana BOD5 agus/nó ar luachanna an éilimh cheimicigh ar ocsaigin níos mó ná na teorainnluachanna arna leagan síos i dTábla 1 atá in Iarscríbhinn I a ghabhann le Treoir 91/271 chomh maith. Ina theannta sin, admhaíonn sí, go dtí go gcuirfear críoch le cur chun feidhme an togra “Fuíolluisce in uiscigh mhá Liúibleána a dhiúscairt agus cóireáil a dhéanamh air”, gur “dhobhainte amach” an oibleagáid a áirithiú go bhfuil na caighdeáin cháilíochta d’Airteagal 15 den Treoir sin agus Cuid D d’Iarscríbhinn I a ghabhann léi á gcomhlíonadh leis an sceitheadh, i ndáil leis an gcuid de cheirtleán Liúibleána atá ceangailte le gléasra cóireála Brod. Sna himthosca sin, ní mór a mheas go bhfuil sé cruthaithe gur mainníodh sna hoibleagáidí sna forálacha sin a chomhlíonadh.
64
I bhfianaise na mbreithnithe uile sin roimhe seo, ní mór a chinneadh, toisc nár ghlac sí na bearta is gá le háirithiú, le haghaidh cheirtleán Liúibleána:
–
go ndéanfaí cóireáil tháinisteach nó a comhionann de chóireáil ar fhuíolluisce uirbeach a thagann isteach sna córais bhailithe fuíolluisce, sula ndéanfar é a sceitheadh, agus
–
go ndéanfaí faireachán iomchuí ar an sceitheadh ó ghléasra cóireála fuíolluisce uirbigh,
gur mhainnigh Poblacht na Slóivéine sna hoibleagáidí a chomhlíonadh atá uirthi de réir Airteagail 4(1) agus (3) de Threoir 91/271, arna léamh i gcomhar le Cuid B d’Iarscríbhinn I a ghabhann leis an Treoir sin, agus an chéad fhleasc d’Airteagal 15(1) den Treoir sin, arna léamh i gcomhar le Cuid D d’Iarscríbhinn I a ghabhann léi faoi seach.
65
Ní mór diúltú don chuid eile den chaingean.
Costais
66
Faoi Airteagal 138(3) de na Rialacha Nós Imeachta, i gcás go n‑éiríonn le gach páirtí i roinnt de na pointí agus go dteipfidh orthu i roinnt eile, íocfaidh gach páirtí a chostais féin.
67
Sa chás seo, ó theip ar cheachtar den Choimisiún agus de Phoblacht na Slóivéine i ngearáin áirithe, ordófar dóibh a gcostais féin a íoc.
Ar na forais sin, dearbhaíonn agus rialaíonn an Chúirt (an Seachtú Dlísheomra):
1.
Toisc nár ghlac sí na bearta is gá chun a áirithiú, le haghaidh cheirtleán Liúibleána:
–
go ndéanfaí cóireáil tháinisteach nó a comhionann de chóireáil ar fhuíolluisce uirbeach a thagann isteach sna córais bhailithe fuíolluisce, sula ndéanfar é a sceitheadh, agus
–
go ndéanfaí faireachán iomchuí ar an sceitheadh ón ngléasra cóireála fuíolluisce uirbigh,
mhainnigh Poblacht na Slóivéine a hoibleagáidí a chomhlíonadh de réir Airteagail 4(1) agus (3) de Threoir 91/271 ón gComhairle an 21 Bealtaine 1991 maidir le Cóireáil Fuíolluisce Uirbigh, arna leasú le Rialachán (CE) Uimh. 1137/2008 ó Pharlaimint na hEorpa agus ón gComhairle, an 22 Deireadh Fómhair 2008, arna léamh i gcomhar le Cuid B d’Iarscríbhinn I a ghabhann leis an Treoir sin, arna leasú, agus an chéad fhleasc d’Airteagal 15(1) den Treoir sin, arna leasú, arna léamh i gcomhar le Cuid D d’Iarscríbhinn I a ghabhann léi faoi seach.
2.
Diúltaítear don chuid eile den chaingean.
3.
Ordaítear don Choimisiún Eorpach agus do Phoblacht na Slóivéine a gcostais féin a íoc.
Sínithe
(
*1
)	Teanga an cháis: an tSlóivéinis.